
      Č.: KaVSÚ-10-335/2008
MINISTERSTVO OBRANY SLOVENSKEJ REPUBLIKY

zastúpené vedúcim služobného úradu Ing. Miroslavom SIMOM

a

ODBORY ŠTÁTNYCH ZAMESTNANCOV OBRANY

zastúpené predsedníčkou Ing. Evou JURČOVOU

(ďalej len „zmluvné strany“)

uzatvárajú túto

KOLEKTÍVNU ZMLUVU

na rok 2009

I. časť

Základné ustanovenia

(1) Kolektívna zmluva pre štátnych zamestnancov (ďalej len „kolektívna zmluva“) upravuje vzájomné vzťahy medzi služobným úradom Ministerstvo obrany Slovenskej republiky (ďalej len „služobný úrad“) a Odbormi štátnych zamestnancov obrany (ďalej len „odborová organizácia“) a v súlade s osobitným predpisom
) upravuje aj podmienky vykonávania štátnej služby v rozsahu ustanovenom kolektívnou zmluvou vyššieho stupňa. 
)

(2) Kolektívna zmluva sa vzťahuje na štátnych zamestnancov, ktorí vykonávajú štátnu službu v služobnom úrade podľa osobitného predpisu. 
)

(3) Zmluvné strany sa zaväzujú úzko spolupracovať a vzájomne sa informovať o stanoviskách pri tvorbe všeobecne záväzných právnych predpisov a interných normatívnych aktov týkajúcich sa služobných, platových a sociálnych podmienok štátnych zamestnancov.

(4) Odborová organizácia sa zaväzuje bezodkladne a objektívne informovať služobný úrad o vzniku sociálneho napätia, o jeho príčinách a spolupracovať pri ich riešení.

(5) Služobný úrad sa zaväzuje v nevyhnutnom rozsahu a bezplatne poskytovať pre výbor odborovej organizácie

a)
primerané priestory služobného úradu vrátane ich primeraného vybavenia na organizačnú, kultúrnu a vzdelávaciu činnosť a uhrádzať náklady spojené s ich údržbou a technickou prevádzkou,

b)
administratívne, technické, dopravné prostriedky a služby.

(6) Služobný úrad sa zaväzuje poskytovať predsedovi odborovej organizácie a dvom členom výboru odborovej organizácie na výkon ich funkcie služobné voľno v rozsahu ustanovenom v § 240 ods. 3 písm. c) zákona č. 311/2001 Z. z. Zákonník práce v znení neskorších predpisov (ďalej len „Zákonník práce“), za ktorý im patrí plat.
II. časť

Prerokovanie, právo na informácie, kontrola

(1) Služobný úrad sa zaväzuje úzko spolupracovať s výborom odborovej organizácie,
a to najmä

a)
vopred prerokovať s výborom odborovej organizácie:

1.
návrhy služobných predpisov služobného úradu,

2.
návrhy opatrení na vytvorenie podmienok na riadne vykonávanie štátnej služby,

3.
návrhy opatrení, ktoré sa týkajú väčšieho počtu štátnych zamestnancov,

b)
umožniť na základe žiadosti výboru odborovej organizácie účasť jedného jeho člena ako prísediaceho s poradným hlasom v poradných orgánoch zriaďovaných vedúcim služobného úradu podľa osobitného predpisu 3) alebo na základe služobného predpisu, ak prerokúva veci týkajúce sa štátnozamestnaneckého pomeru.

(2) Odborová organizácia kontroluje podmienky vykonávania štátnej služby v služobnom úrade, pričom je oprávnená najmä:

a)
vstupovať na miesta, kde sa vykonáva štátna služba,

b)
vyžadovať od predstavených potrebné informácie a podklady,

c)
podávať návrhy na zlepšenie podmienok na riadne vykonávanie štátnej služby,

d)
vyžadovať od služobného úradu

1.
odstránenie zistených nedostatkov,

2.
správu o vykonaných opatreniach na odstránenie zistených nedostatkov alebo na uskutočnenie návrhov, ktoré podala odborová organizácia.

(3) Na účely uvedené v odsekoch 1 a 2 poskytuje služobný úrad odborovej organizácii potrebné informácie, konzultácie, doklady a prihliada na jej stanovisko.

(4) Členovia výboru odborovej organizácie sú chránení pred opatreniami, ktoré by ich mohli poškodzovať vrátane skončenia štátnozamestnaneckého pomeru a ktoré by boli motivované ich postavením alebo činnosťou.

III. časť

Podmienky vykonávania štátnej služby

(1) Základná výmera dovolenky štátneho zamestnanca je päť týždňov. Dovolenka vo výmere šiestich týždňov patrí štátnemu zamestnancovi, ktorý do konca kalendárneho roka dovŕši aspoň 15 rokov štátnozamestnaneckého pomeru alebo pracovného pomeru po 18. roku veku.

(2) Služobný čas štátneho zamestnanca je 37 a ½ hodiny týždenne; služobný čas štátneho zamestnanca, ktorého služobný čas je rozvrhnutý tak, že pravidelne vykonáva štátnu službu striedavo v obidvoch zmenách v dvojzmennej prevádzke, je 36 a ¼ hodiny týždenne a služobný čas štátneho zamestnanca, ktorého služobný čas je rozvrhnutý tak, že pravidelne vykonáva štátnu službu striedavo vo všetkých zmenách v trojzmennej prevádzke alebo v nepretržitej prevádzke, je 35 hodín týždenne.
(3) Pri prvom skončení štátnej služby po nadobudnutí nároku na starobný dôchodok, predčasný starobný dôchodok alebo invalidný dôchodok patrí štátnemu zamestnancovi v štátnej službe odchodné nad rozsah ustanovený v osobitnom predpise
) vo výške jeho funkčného platu.

(4) Štátnemu zamestnancovi patrí odmena

a)
pri dosiahnutí 50 rokov veku podľa osobitného predpisu
) v sume jeho posledného funkčného platu,

b)
pri prvom skončení štátnej služby po nadobudnutí nároku na starobný dôchodok, predčasný starobný dôchodok alebo invalidný dôchodok v sume trojnásobku jeho posledného funkčného platu
); to sa nevzťahuje na štátnych zamestnancov, ktorým bolo priznané výsluhové zabezpečenie v súvislosti s predchádzajúcim skončením služobného pomeru podľa osobitného predpisu. 
) 

(5) Služobný úrad rozhoduje o tvorbe a spôsobe použitia sociálneho fondu podľa osobitného predpisu so súhlasom odborovej organizácie. 
) Zmluvné strany sa dohodli, že celkový prídel do sociálneho fondu je tvorený zo súhrnu hrubých platov zúčtovaných štátnym zamestnancom na výplatu za kalendárny rok

a)
povinným prídelom vo výške 1 % a

b)
ďalším prídelom vo výške 0,5 %. 

(6) Zmluvné strany sa dohodli na tomto spôsobe použitia sociálneho fondu:

a)
na dodržanie zásady sociálnej solidarity sa každému štátnemu zamestnancovi, ktorý bol v štátnozamestnaneckom pomere v služobnom úrade po celý kalendárny rok, poskytne za príslušný kalendárny rok príspevok zo sociálneho fondu v rovnakej výške a v tomto zložení:

1.
70 % na stravovanie,

2.
10 % na regeneráciu pracovnej sily,

3.
20 % na sociálnu výpomoc, dopravu do zamestnania a späť a na doplnkové dôchodkové sporenie,

b)
 na žiadosť štátneho zamestnanca sa mu podiel na stravovanie poskytne formou stravovacích poukážok. Ak štátny zamestnanec žiadosť nepredloží, poskytne sa mu príspevok na stravovanie cez výplatnú pásku.

(7) Služobný úrad bude vyplácať náhradu príjmu počas dočasnej pracovnej neschopnosti štátneho  zamestnanca
) do 10. dňa dočasnej  pracovnej  neschopnosti vo výške 80 % denného vymeriavacieho základu určeného podľa osobitného predpisu, 
) a to od 4. dňa dočasnej pracovnej neschopnosti. Ak dočasná pracovná neschopnosť bude trvať viac ako 10 dní, služobný úrad bude vyplácať náhradu príjmu vo výške uvedenej v predchádzajúcej vete od 1. dňa dočasnej pracovnej neschopnosti.

 (8) Služobný úrad bude prispievať štátnym zamestnancom na doplnkové dôchodkové sporenie vo výške 2 % z objemu zúčtovaných platov štátnych zamestnancov, pričom výška príspevku štátnym zamestnancom, ktorí sa do doplnkového dôchodkového sporenia zapoja, bude 2 % z ich zúčtovaných platov za podmienky, že príspevok štátneho zamestnanca bude v rovnakej alebo vyššej výške ako príspevok služobného úradu.

(9) Štátnym zamestnancom, ktorí vykonávajú práce zaradené na základe rozhodnutia orgánu verejného zdravotníctva do kategórie 3 alebo do kategórie 4, bude služobný úrad poskytovať príspevok vo výške 4 % z ich zúčtovaných platov za podmienky, že príspevok štátnych zamestnancov bude najmenej vo výške 2 % z ich zúčtovaných platov. Ak podmienky zo strany štátnych zamestnancov uvedené skôr nebudú splnené, služobný úrad bude poskytovať príspevok len štátnym zamestnancom vykonávajúcim práce zaradené do kategórie 3 alebo do kategórie 4 vo výške 2 % z ich zúčtovaných platov.

         (10) Zmluvné strany sa dohodli, že služobný úrad v súlade s § 141 ods. 3 Zákonníka práce poskytne ďalšie služobné voľno s náhradou platu štátnemu zamestnancovi v celkovom rozsahu troch pracovných dní v kalendárnom roku z dôvodov uvedených v § 141 ods. 2 Zákonníka práce, alebo z iných vážnych dôvodov, najmä na zariadenie dôležitých osobných, rodinných a iných vecí, ktoré nemožno vybaviť mimo pracovného času. O poskytnutí ďalšieho služobného voľna rozhoduje najbližší predstavený s ohľadom na plnenie úloh organizácie, ktorý zároveň vedie evidenciu jeho čerpania. 

IV. časť

Záverečné ustanovenia

(1) Vedúci služobného úradu a predsedníčka odborovej organizácie zabezpečia oboznámenie štátnych zamestnancov s kolektívnou zmluvou obvyklým spôsobom.

(2) Kolektívna   zmluva  nadobudne   účinnosť 1. januára 2009  a jej   platnosť  skončí  31. decembra 2009.

(3) Zmluvné strany môžu navrhnúť rokovanie o zmene alebo doplnení kolektívnej zmluvy; o návrhu je druhá zmluvná strana povinná rokovať do 15 dní odo dňa doručenia návrhu. Zmenu alebo doplnenie možno vykonať formou písomného dodatku ku kolektívnej zmluve.

(4) Kolektívna zmluva je vyhotovená v dvoch exemplároch; každá zo zmluvných strán dostane jeden exemplár.

Bratislava  28. decembra 2008    
Ing. Eva   J U R Č O V Á , v. r.



        Ing. Miroslav   S I M , v. r.
   predsedníčka Odborov



                    vedúci služobného úradu
štátnych zamestnancov obrany



              Ministerstvo obrany

          Slovenskej republiky

�)	§ 2 ods. 4 zákona č. 2/1991 Zb. o kolektívnom vyjednávaní v znení neskorších predpisov.


�)	Kolektívna zmluva vyššieho stupňa v štátnej službe na rok 2009.


�)	Zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.


�)	§ 105a zákona č. 312/2001 Z. z. v znení neskorších predpisov.


�)	§ 94 ods. 1 písm. c) zákona č. 312/2001 Z. z. v znení neskorších predpisov.


�)	§ 94 ods. 1 písm. d) zákona č. 312/2001 Z. z. v znení neskorších predpisov.


�)	Napríklad zákon č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov.


�)	Zákon č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach�z príjmov v znení neskorších predpisov, v znení neskorších predpisov.


�)	Zákon č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení neskorších predpisov.


�)	§ 55 zákona č. 461/2003 Z. z. o sociálnom poistení v znení neskorších predpisov.





